钦定古今图书集成/明伦汇编/氏族典/第276卷 > 王冕
## 钦定古今图书集成/明伦汇编/氏族典/第276卷 > 王冕

按《明外史王冕传》：“冕字服周，洛阳人。正德十二年进
士。除万安知县。宁王宸濠反，列城长吏多奔窜，冕募
壮士从王守仁攻复南昌。宸濠还兵鄱阳，官军战不
利，冕献火攻策，败其兵。宸濠窘遁，冕部卒执送冕所。
冕以送守仁，功未及叙，坐他事落职。世宗践阼，录前
功，擢兵部主事，巡视山海关。嘉靖三年，辽东妖贼陆”
雄、李真等作乱，突入关。从吏欲扶冕出走，冕不可，曰：
“吾有亲在。”急趋母所，执兵以卫。贼至，母被伤，冕奋前
救之，被执。胁以白刃，大骂，遂见害。盗掠德平，知县龚
谅御之，力屈被杀。